b'\n_START_ARTICLE_\nHelena Hyv\xc3\xb6nen\n_START_PARAGRAPH_\nAnja Kirsti Helena Hyv\xc3\xb6nen (o.s. Vatanen; s. 6. maaliskuuta 1950 Pieks\xc3\xa4m\xc3\xa4ki) on suomalainen tekstiilitaiteilija, joka toimii Aalto-yliopiston taiteiden ja suunnittelun korkeakoulun dekaanina helmikuun 2014 loppuun saakka. Vuosina 2008\xe2\x80\x932009 h\xc3\xa4n toimi Taideteollisen korkeakoulun rehtorina. _NEWLINE_Hyv\xc3\xb6nen toimi Taideteollisen korkeakoulun tekstiilitaiteen professorina vuodesta 1998 alkaen. H\xc3\xa4net valittiin Muoti- ja tekstiilitaiteen osaston johtajaksi vuonna 1999, jonka j\xc3\xa4lkeen h\xc3\xa4n siirtyi Muotoiluosaston johtoon 2003. Ennen opetusuraansa Helena Hyv\xc3\xb6nen on toiminut pitk\xc3\xa4\xc3\xa4n suomalaisen tekstiiliteollisuuden palveluksessa ja h\xc3\xa4nen taiteellisen toiminnan erikoistumisalansa on teollinen tekstiilisuunnittelu. _NEWLINE_Helena Hyv\xc3\xb6nen on valmistunut Taideteollisesta korkeakoulusta vuonna 1974, jonka j\xc3\xa4lkeen h\xc3\xa4n toimi suomalaisen Valvillan ja Oy Barker Design Ab:n palveluksessa Turussa ja opetti \xc3\x85bo Hemsl\xc3\xb6jdl\xc3\xa4rarinstitutissa 1975\xe2\x80\x931984. Hyv\xc3\xb6sen muotoilutoimisto Hydestudiot toimi vuosina 1997\xe2\x80\x932006 keskittyen erityisesti materiaalinkehityksen, pintasuunnittelun, v\xc3\xa4risuunnittelun ja trendien ennakoinnin alueille. _NEWLINE_Helena Hyv\xc3\xb6sen luottamus- ja asiantuntijateht\xc3\xa4viin kuuluvat Sitran tulevaisuusfoorumi, Turku 2011 -valtuuskunnan varapuheenjohtajuus sek\xc3\xa4 j\xc3\xa4senyydet Designmuseon hallituksessa ja Elinkeinoel\xc3\xa4m\xc3\xa4n valtuuskunnan Naiset huipulle -neuvottelukunnassa. _NEWLINE_Helena Hyv\xc3\xb6nen on palkittu viisivuotisella taiteilija-apurahalla 1998. Tekstiilitaiteilijat Texo ry valitsi h\xc3\xa4net Vuoden tekstiilitaiteilijaksi 1997. H\xc3\xa4nen suunnittelemiaan teollisia tekstiilej\xc3\xa4 sek\xc3\xa4 uniikkeja taidetekstiilej\xc3\xa4 on n\xc3\xa4ht\xc3\xa4viss\xc3\xa4 lukuisissa julkisissa tiloissa. Taideteollisen korkeakoulun ylioppilaskunta Tokyo palkitsi Helena Hyv\xc3\xb6sen Vuoden opettajana vuonna 2007 ansionaan opiskelijoiden rohkaiseminen yhteiskunnalliseen keskusteluun.'